Бакча-Сарай тынчтык келишими (1681)

Бакча-Сарай тынчтык келишими (1681) - Орусия менен Түркия жана Кырым хандыгынын ортосунда түзүлгөн убактылуу тынчтык келишими. 1680-ж. 26-августта Россиянын Польшадагы резиденти В. М. Тяпкин, дьяк Н. М. Зотов, украиналык катчы С. Ракович Кырымга элчиликке жиберилип, 1681-ж. 13-январда Бакчасарайда 20 жылдык тынчтык келишими түзүлгөн. Анын шартында Орусия менен Түркиянын чегарасы Днепр д. боюнча өткөн; Киев, Васильков, Триполье ш., Дедовщина жана Радомышль жерлери Россияга калган. Сол жээк Украина менен Киевдин Орусияга кошулушун жана запорожьелик казактардын Россия букарасы болушун Түркия тааныган. Буг менен Днепрдин ортосунда бейтарап зона түзүлгөн. Крым татарлары Днепр ж. б. өзөндөрдүн жээктериндеги талааларда көчүп жүрүү жана аңчылык кылуу үчүн укук алышкан; казактар ж. б. орус калкы Днепрде жана анын куймаларында балык кармоого, туз алууга, аңчылыкка жана Днепрден Кара деңизге чейин эркин сүзүүгө укук алышкан.

 Колдонулган адабияттар 
 «Кыргызстан». Улуттук энциклопедия: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4
Категория:Саясат таануу